Valdis Dombrovskis

Valdis Dombrovskis (sündinud 5. augustil 1971 Riias) on Läti ja Euroopa Liidu poliitik. Aastatel 2002–2004 oli ta Läti rahandusminister ja aastatel 2009–2014 Läti peaminister. Aastatel 2014–2024 oli ta Euroopa Komisjoni volinik Junckeri komisjonis ja von der Leyeni esimeses komisjonis. Alates 1. detsembrist 2024 on ta majanduse ja tootlikkuse ning rakendamise ja lihtsustamise volinik von der Leyeni teises komisjonis. 
Haridus ja varasem tegevus.
Ta on lõpetanud 1995. aastal Riia Tehnikaülikooli majandusteaduskonna bakalaureusekraadiga ja 1996. aastal Läti Ülikooli füüsika erialal magistrikraadiga. 
Aastatel 1995–1996 töötas ta Saksamaal Johannes Gutenbergi Mainzi Ülikooli füüsikainstituudis, 1997. aastal Läti Ülikooli tahke keha füüsika instituudis ja 1998. aastal USAs Marylandi Ülikoolis assistendina. Aastatel 2001–2002 oli ta Läti Panga rahanduspoliitika osakonna vanemökonomist.
Alates 2002. aastast on Valdis Dombrovskis konservatiivse partei Uus Aeg ("Jaunais Laiks") volikogu liige. Samal aastal valiti ta ka seimi liikmeks. 
Läti rahandusminister.
Alates 7. novembrist 2002 kuni 9. märtsini 2004 oli Valdis Dombrovskis Läti rahandusminister. Aastatel 2003–2004 oli ta ka Euroopa Liidu Nõukogu vaatlejaliige. 
Euroopa Parlamendi liige.
Alates 20. juulist 2004 kuni 11. märtsini 2009 (kuni Läti peaministriks saamiseni) oli Valdis Dombrovskis Euroopa Parlamendi liige, esindades Euroopa Rahvaparteid. Ta oli Euroopa Parlamendi eelarvekomisjoni, Aafrika, Kariibi mere ja Vaikse ookeani maade ning Euroopa Liidu ühise parlamentaarse assamblee delegatsiooni ning Euroopa ja Ladina-Ameerika parlamentaarse assamblee delegatsiooni liige. Ta kuulus asendusliikmena ka majandus- ja rahanduskomisjoni, revisjonikomisjoni, Euroopa Liidu ning Kasahstani, Kõrgõzstani ja Usbekistani parlamentaarse koostöö komisjoni ning Tadžikistani, Türkmenistani ja Mongoolia suhete komisjoni. Dombrovskis oli üks kuuest Euroopa Parlamendi liikmest, kes osalesid Euroopa Liidu vaatlusmissioonil 2007. aasta Togo parlamendivalimistel. 2005. aasta detsembris soovitas ta hulga meetmeid, millega Euroopa Parlament vähendaks halduskulusid 7,5 miljoni euro võrra aastas. Üks tema ettepanekutest oli mitte väljastada vastuvõetud dokumente automaatselt kõigile Euroopa Parlamendi liikmetele ja töötajatele, vaid ainult nendele, kes vastava avalduse esitavad. Selle algatuse tulemusena kulus bürokraatiaaparaadil igal nädalal 2,5 miljonit lehte vähem. Selle algatuse tõttu tunnistati Dombrovskis Lätis 2005. aasta lätlaseks.
Läti peaminister.
Alates 12. märtsist 2009 kuni 22. jaanuarini 2014 oli Valdis Dombrovskis Läti peaminister.
Valdis Dombrovskise esimene valitsus.
Pärast Ivars Godmanise tagasiastumist tegi Läti president Valdis Zatlers 26. veebruaril 2009 Valdis Dombrovskisele ettepaneku moodustada uus valitsus. 12. märtsil 2009 kinnitas seim ametisse viie partei koalitsioonivalitsuse. 
Valdis Dombrovskise teine valitsus.
2010. aasta Läti parlamendivalimiste järel moodustas Valdis Dombrovskis teise valitsuse, kuhu lisaks valmisliidule Ühtsus ("Vienotība") kuulus Roheliste ja Talurahva Liit. Dombrovskis täitis valitsuses ka regionaalarengu ja kohalike omavalitsuste ministri ülesandeid.
Valdis Dombrovskise kolmas valitsus.
Pärast 2011. aasta Läti parlamendivalimisi moodustas Valdis Dombrovskis kolmanda valitsuse, kuhu lisaks Ühtsusele kuulusid Zatlersi Reformipartei ja Rahvuslik Liit "Kõik Läti Eest!" – "Isamaale ja Vabadusele / LNNK".
Läti seimi liige ja Euroopa Parlamendi liige.
2014. aastal sai temast taas Läti seimi liige. Samal aastal valiti ta uuesti ka Euroopa Parlamenti. Ta oli Euroopa Parlamendi liige 2014. aasta juunist kuni novembrini. 
Euroopa Komisjoni volinik.
Junckeri komisjon 2014–2019.
Novembris 2014 sai Valdis Dombrovskisest Euroopa Komisjoni volinik Junckeri komisjonis. Ta oli kuni 2016. aastani Euroopa Komisjoni euro ja sotsiaalse dialoogi eest vastutav asepresident. Alates juulist 2016 kuni 30. novembrini 2019 oli ta Euroopa Komisjoni asepresident ning finantsstabiilsuse, finantsteenuste ja kapitaliturgude volinik.
Von der Leyeni esimene komisjon 2019–2024.
Alates 1. detsembrist 2019 oli ta üks kolmest juhtivast asepresidendist von der Leyeni esimeses komisjonis. Ta juhtis volinikerühma, mis vastutas inimeste hüvanguks toimiva majanduse eest.
Pärast Phil Hogani tagasiastumist 26. augustil 2020 Euroopa Komisjoni kaubandusvoliniku kohalt palus Euroopa Komisjoni president Ursula von der Leyen esitada Iiri valitsusel uue volinikukandidaadi. 27. augustil 2020 määras von der Leyen ajutiseks kaubandusvolinikuks Valdis Dombrovskise, kes oli samal ajal ka finantsstabiilsuse, finantsteenuste ja kapitaliturgude liidu volinik. Dombrovskis nimetati ametlikult kaubandusvolinikuks 8. septembril 2020. Iirimaa uus volinik Mairead McGuinness sai vahetuskaubana Dombrovskise senise finantsportfelli.
Von der Leyeni teine komisjon 2024–2029.
17. septembril 2024 nimetas Ursula von der Leyen Valdis Dombrovskise Euroopa Komisjoni majanduse ja tootmise ning rakendamise ja lihtsustamise voliniku kandidaadiks von der Leyeni teises komisjonis. Tema kuulamine Euroopa Parlamendis toimus 7. novembril 2024. Von der Leyeni teine komisjon astus ametisse 1. detsembril 2024.
Ta on üks kolmest volinikust (Hadja Lahbibi ja Maroš Šefčoviči kõrval), kellel on kaks portfelli. Teise portfelli (rakendamine ja lihtsustamine) küsimustes annab ta aru otse Euroopa Komisjoni presidendile.
Isiklikku.
Valdis Dombrovskis on poola ja eesti päritolu (tema vanaema oli Haapsalust pärit Herta Saar).